NACRT

ZAKON

**O OBNOVI NAKON ELEMENTARNE NEPOGODE,**

**TEHNIČKO-TEHNOLOŠKE I DRUGE NESREĆE**

**I. OSNOVNE ODREDBE**

**Sadržaj Zakona**

**Član 1**

Ovim zakonom se uređuje postupak obnove i dodjele pomoći građanima i privrednim subjektima koji su pretrpjeli štetu usljed elementarne nepogode, tehničko-tehnološke i druge nesreće (u daljem tekstu: pomoć).

**Rodno značenje izraza**

**Član 2**

Izrazi koji se u ovom zakonu koriste za fizička lica u muškom rodu podrazumijevaju iste izraze u ženskom rodu.

**Cilj zakona**

**Član 3**

Cilj ovoga zakona je stvaranje uslova za uspostavljanje normalnog života na teritoriji koja je pogođena elementarnom nepogodom, tehničko-tehnološkom i drugom nesrećom (u daljem tekstu: nepogoda), kao i zaštita života i zdravlja ljudi, zaštita imovine, zaštita životinja, zaštita životne sredine, prirodne i kulturne baštine.

**Javni interes i hitno postupanje**

**Član 4**

Poslovi obnove i dodjele pomoći su u javnom interesu.

Svi subjekti, organi i drugi učesnici u sprovođenju ovog zakona su dužni da hitno postupaju.

**Obnova**

**Član 5**

Obnova obuhvata rekonstrukciju i izgradnju objekata i infrastrukture, oštećenih ili uništenih kao posljedice nepogode, kao i hitne sanacione radove.

Rekonstrukcija objekata i infrastrukture obuhvata srednjoročno i dugoročno obnavljanje, popravku i ponovnu izgradnju građevinskih objekata, objekata kritične infrastrukture i drugih objekata javne namjene potrebnih za normalno funkcionisanje zajednice pogođene nepogodom.

**Ostvarivanje prava na pomoć**

**Član 6**

Pravo na pomoć pod istim uslovima kao i domaći državljani imaju i strani državljani i lica bez državljanstva koja u skladu sa zakonom imaju odobrenje za privremeni boravak ili stalno nastanjenje u Crnoj Gori.

Privredni subjekti koji ostvaruju pravo na pomoć, u smislu ovog zakona, su privredna društva, druga pravna lica, preduzetnici i poljoprivredna gazdinstva.

**Nepogoda**

**Član 7**

Nepogoda, u smislu ovog zakona, je pojava ili događaj uzrokovan dejstvom prirodnih sila ili ljudskom aktivnošću, koji prekida normalno odvijanje života u mjeri koja prevazilazi redovnu sposobnost pojedinca i jedinice lokalne samouprave, Glavnog grada ili Prijestonice (u daljem tekstu: opštine) da se oporavi bez pomoći države i prouzrokuje štetu i gubitak koja je veća od 10% budžeta opštine.

Izuzetno, Vlada Crne Gore (u daljem tekstu: Vlada) može odlučiti o pomoći i kada je prouzrokovana šteta i gubitak manji od 10% budžeta opštine kada za to postoje posebno opravdani razlozi, a na predlog organa državne uprave nadležnog za zaštitu i spašavanje (u daljem tekstu: Ministarstvo).

**Lista nepogoda**

**Član 8**

Listu nepogoda i opis pojava i događaja koji predstavljaju nepogode, kao i šifre za označavanje tih pojava i događaja utvrđujeVlada.

Lista iz stava 1 ovog člana objavljuje se u “Službenom listu Crne Gore”.

**Značenje izraza**

**Član 9**

Izrazi upotrijebljeni u ovom zakonu imaju sljedeća značenja:

**1) Šteta** podrazumijeva fizičko oštećenje ili uništenje nepokretnih ili pokretnih stvari na teritoriji Crne Gore u svojini građana odnosno privrednog subjekta, a koje je nastalo kao neposredna posljedica nepogode i predstavlja trošak zamjene oštećenog/uništenog dobra po tržišnim cijenama koje su važile uoči ili odmah nakon nepogode. Obuhvata i unapređenje stanja, koje se odnosi na princip izgradnje boljeg sistema nego prije nepogode, kao i primjenu mjera smanjenja rizika od katastrofa. Šteta postoji ako se utvrdi da je usljed dejstva nepogode došlo do umanjenja vrijednosti, odnosno količine i kvaliteta oštećene stvari u odnosu na stanje te stvari neposredno prije nepogode ili je stvar potpuno unuštena.

**2) Gubitak** predstavlja promjene u ekonomskim tokovima koje su posljedica nepogode i koje se nastavljaju do potpunog oporavka. Procjena gubitaka obuhvata utvrđivanje iznosa izgubljenog prihoda zbog prekida rada, odnosno iznosa neostvarenog prihoda koji je posljedica neposredne štete na stvarima koja služe za obavljanje privredne i druge djelatnosti. Prilikom procjene gubitka uzimaju se u obzir vrijeme prekida rada zbog nepogode, prihod koji je u odgovarajućem periodu vremena prethodne godine ostvario oštećeni subjekt prema podacima iz bilansa uspjeha i drugih knjigovodstvenih i finansijskih podataka iz kojih se može utvrditi iznos neostvarenog prihoda od obavljanja privredne i druge djelatnosti.

**3) Posljedice** predstavljaju rezultate nepogode koja se desila i izražavaju se kao štete i gubici na privredu, proces odlučivanja, upravljanja, životnu sredinu, kao i na zdravlje i život građana. Posljedice se procjenjuju kroz četiri glavna elementa: štetu na infrastrukturi i materijalnim dobrima fizičkih i pravnih lica; troškove izazvane prekidom proizvodnje i pružanja usluga i/ili smetnjama u njihovom pružanju; troškove izazvane smetnjama u upravljanju i procesu odlučivanja i troškove mjera za smanjenje drugih povećanih rizika od nepogoda.

**4) Uticaj** predstavlja rezultat posljedica koji može biti kratkoročni, srednjoročni i dugoročni. Analiza uticaja predstavlja osnov za efikasan i kvalitetan program obnove i program pomoći nakon nepogode. Uticaj nepogode se izražava kroz procjenu dva osnovna elementa: ekonomski uticaj na makro i mikro nivou i uticaj na ljudski razvoj i kvalitet života.

**5) Stvar** je materijalni dio prirode koji se nalazi u vlasništvu fizičkog ili pravnog lica, odnosno države, na kome može postojati pravo svojine ili neko drugo pravo. Pod stvarima se podrazumijevaju i dobra od opšteg interesa, kao što su prirodna bogatstva, dobra u opštoj upotrebi i kulturna dobra.

**6) Potrebe** predstavljaju neophodna finansijska i materijalna sredstva, ljudske potencijale, kako bi se uklonile posljedice i uticaji nepogode do potpunog oporavka društva. Troškovi potreba nakon nepogode uključuju troškove utvrđenih šteta i gubitaka, kao i sve troškove koje uključuje princip izgradnje boljeg i troškove upravljanja procesom obnove. Određuju se za: rekonstrukciju oštećene i uništene infrastrukture i materijalnih dobra; nastavak proizvodnje, pružanje usluga i pristup robi i uslugama; uspostavljanje upravljanja i procesa donošenja odluka; smanjenje rizika od budućih nepogoda i princip izgradnje boljeg.

**7) Oporavak** podrazumijeva mjere za obnavljanje i unapređenje životnih uslova, zdravlja, ekonomskih, fizičkih, socijalnih, kulturnih i ekoloških dobara, kao i sistema i aktivnosti zajednice pogođene nepogodom, saglasno principima izgradnje boljeg i održivog razvoja radi izbjegavanja, odnosno smanjenja budućih posljedica nepogoda.

**8) Pomoć** predstavlja niz mjera i aktivnosti koje sprovode i dodjeljuju državni i opštinski organi radi otklanjanja posljedica šteta od nepogoda i stvaranja elementarnih uslova za odvijanje života i rada na teritoriji pogođenoj nepogodom**.**

**Načelo ravnopravnosti građana u ostvarivanju prava na pomoć**

**Član 10**

Građanin ostvaruje pravo na pomoć za slučaj nepogode pod uslovima i u postupku propisanim ovim zakonom, ravnopravno sa drugim građanima i bez diskriminacije po bilo kom osnovu.

Ne smatra se diskriminacijom primjena zakonom propisanih mjera radi zaštite posebno ranjivih grupa i građana.

**Načelo ravnopravnosti polova**

**Član 11**

U obavljanju poslova iz ovog zakona nadležni organi će se posebno starati o ostvarivanju principa ravnopravnosti polova, a naročito voditi računa da ni jedna odluka, mjera ili radnja ne podstiče ili dovodi do nepovoljnijeg položaja žena.

**Posebna zaštita ranjivih grupa**

**Član 12**

Lice sa invaliditetom, odnosno u čijem je porodičnom domaćinstvu lice sa invaliditetom ili lice ozbiljno narušenog zdravlja, samohrani roditelji, građani u čijem je domaćinstvu jedno ili više djece, korisnici socijalne pomoći, penzioneri, žrtve rodno zasnovanog nasilja i nezaposleni imaju prednost pri redosljedu rješavanja zahtjeva i dodjele pomoći.

**Načelo javnosti**

**Član 13**

Podaci koji se odnose na vrstu i visinu štete, postupke za dodjelu pomoći, korisnike pomoći, visinu i vrstu pomoći, kao i o donacijama, davanjima iz budžeta, humanitarnoj pomoći i drugim pitanjima koja se odnose na pomoć građanima i privrednim subjektima nakon nepogodesu dostupni javnosti u skladu sa ovim zakonom.

**Načelo izgradnje boljeg**

**Član 14**

Organi koji učestvuju u pripremi i realizaciji obnove nastojaće da proces obnove objekata i infrastrukture podrazumijeva izgradnju boljeg sistema koji će objekte, infrastrukturu i društvo u cjelini činiti otpornijim na nepogode.

**II. PROGRAM POMOĆI I PROGRAM OBNOVE**

**Programi pomoći i obnove**

**Član 15**

Dodjela pomoći sprovodi se na osnovu Programa pomoći kojim se utvrđuje način, mjere i kriterijumi za dodjelu pomoći.

Obnova se sprovodi na osnovu Programa obnove kojim se utvrđuju mjere, kriterijumi i postupak za obnovu i saniranje posljedica nepogode.

Program pomoći i program obnove donosi Vlada na predlog Ministarstva i resornih ministarstava.

**Sadržina Programa pomoći**

**Član 16**

Program pomoći naročito sadrži:

1. teritoriju na kojoj se sprovode mjere;
2. analizu zatečenog stanja i nastale štete i sagledavanje mogućih daljih štetnih posljedica;
3. mjere koje treba preduzeti;
4. postupak sprovođenja mjera;
5. redosljed sprovođenja mjera;
6. rokove za sprovođenje mjera;
7. kriterijume i mjerila za utvrđivanje visine pomoći;
8. organe državne uprave nadležne za koordinaciju, odnosno nosioce sprovođenja pojedinih mjera i aktivnosti;
9. procjenu potrebnih finansijskih sredstava i izvore finansiranja;
10. organ koji vrši plaćanja na bazi dokumentacije i podataka o dodijeljenoj pomoći, kao i način isplate te pomoći i
11. druge potrebne elemente.

Pomoć se može dodijeliti u vidu isplate određenog novčanog iznosa ili davanja određenih materijalnih dobara, bespovratno ili sa obavezom vraćanja ili u vidu usluga.

Ukoliko se pomoć dodjeljuje sa obavezom vraćanja, programom pomoći utvrđuje se rok, uslovi i način vraćanja sredstava.

**Sadržina Programa obnove**

**Član 17**

Programi obnove izrađuju se za sve djelatnosti.

Programi obnove iz stava 1 ovog člana, naročito sadrže:

1) opis i analizu stanja nakon nepogode, sektor u kojem se sprovode mjere, teritoriju na kojoj se sprovode mjere;

2) analizu nastale štete i načina obnove;

3) ciljeve obnove i smjernice za njihovo ostvarivanje, viziju željenog društva nakon oporavka;

4) mjere i aktivnosti koje treba preduzeti za svaki sektor;

5) prioritete, način i obim sprovođenja mjera i aktivnosti, kao i kriterijume za sprovođenje mjera;

6) redosljed sprovođenja mjera;

7) rokove za sprovođenje mjera;

8) organe državne uprave nadležne za koordinaciju, odnosno nosioce sprovođenja pojedinih mjera i aktivnosti;

9) procjenu potrebnih finansijskih sredstava i izvore finansiranja;

10) nadzor i evaluaciju procesa i način izvještavanja i

11) druge potrebne elemente.

Po potrebi, mogu se izraditi i posebni sektorski programi obnove nakon nepogode koji sadrže elemente iz stava 1 ovog člana.

**III.NADLEŽNI ORGANI I TIJELA**

## **Djelokrug organa i tijela**

**Član 18**

Generalni sekretarijat Vlade je nadležni organ za pomoć i obnovu u skladu sa odredbama ovoga zakona.

Generalni sekretarijat Vlade:

1. organizuje procjenu šteta, gubitaka i potreba nakon nepogode;
2. koordinira i usklađuje aktivnosti komisija iz čl. 19 i 21 ovog zakona i drugim aktivnostima utvrđenim ovim zakonom;
3. prikuplja donatorska sredstva;
4. preduzima mjere i radnje u cilju pružanja pomoći i sprovođenja obnove;
5. vrši potrebne nabavke dobara i usluga po hitnoj proceduri;
6. vrši nadzor nad sprovođenjem javnih nabavki koje sprovode korisnici (opštine, javna preduzeća i dr.);
7. usklađuje i usmjerava rad drugih organa i organizacija uključenih u pružanje pomoći i obnovi;
8. vrši transparentno i redovno izvještavanje o procesu dodjele pomoći i obnove i
9. obavlja druge poslove u cilju ostvarivanja efikasne pomoći i obnove, u skladu sa zakonom.

Organizaciona jedinica Ministarstva nadležna za zaštitu i spašavanje, opštinski organi uprave i drugi organi i tijela u okviru propisanog djelokruga i u skladu s odredbama ovog zakona ovlašćeni su za obavljanje pojedinih poslova i radnji u postupku pomoći i obnove.

Poslove procjene šteta, gubitaka i potreba nakon nepogode obavljaju komisije za procjenu šteta, gubitaka i potreba, koje se obrazuju kao stalna ili privremena tijela.

## **Komisije**

**Član 19**

Stalna tijela su:

1) Komisija za procjenu šteta, gubitaka i potreba Vlade (u daljem tekstu: Državna komisija);

2) Komisija za procjenu šteta, gubitaka i potreba opštine (u daljem tekstu: Opštinska komisija);

3) Komisija za procjenu šteta, gubitaka i potreba privrednog subjekta (u daljem tekstu: preduzetna komisija).

**Sastav i imenovanje**

**Član 20**

Komisija iz člana 19 ovog zakona ima predsjednika, zamjenika predsjednika i članove, koji se imenuju na period od četiri godine.

Sastav Državne komisije određuje se aktom o imenovanju, koji donosi Vlada.

Sastav Opštinske komisije određuje se aktom o imenovanju, koji donosi predsjednik opštine, odnosno gradonačelnik Glavnog grada ili Prijestonice.

Sastav Preduzetne komisije određuje se aktom o imenovanju, koji donosi odgovorno lice u tom privrednom subjektu.

Za člana komisije iz st. 2, 3 i 4 ovog člana imenuje se stručno lice koje posjeduje odgovarajuće stručno znanje potrebno za obavljanje poslova procjene šteta, gubitaka i potreba.

**Stručne komisije**

**Član 21**

Komisije iz člana 19 stav 1 tač. 1) i 2) ovog zakona, na osnovu analize konkretne situacije nakon nepogode koja je prouzrokovala znatniji obim štetnih posljedica, odnosno štetne posljedice na većem dijelu ili cijeloj teritoriji države, odnosno opštine, kao i na osnovu potrebe da se vršenje poslova procjene šteta, gubitaka i potreba povjeri licima koji imaju specifična stručna znanja, obrazuju potreban broj stručnih komisija, kao privremenih tijela na državnom, odnosno opštinskom nivou (u daljem tekstu: državne, odnosno opštinske stručne komisije).

Aktom o obrazovanju stručnih komisija određuje se sastav, poslovi i rokovi u kojima će se zadatak obaviti, način rada, finansiranja, kao i organ državne, odnosno opštinske uprave koji je dužan da obezbijedi administrativne i druge uslove za rad komisija.

**Sastav stručne komisije**

**Član 22**

U sastav stručne komisije može se imenovati zaposleni iz državne ili opštinske uprave adekvatne struke za procjenu šteta, gubitaka i potreba, a po potrebi se sastav stručne komisije može proširiti angažovanjem i imenovanjem jednog ili više lica koja imaju specifična stručna znanja ili koja se bave poslovima procjene šteta, gubitaka i potreba u osiguravajućim društvima, sudske vještake, inženjere, finansijske stručnjake, stručna lica za životnu sredinu, smanjenje rizika od katastrofa, zaštitu i spašavanje, klimatske promjene ili druga lica kada to zahtijevaju određeni obim i vrsta štete koja je prouzrokovana nepogodom.

**IV. METODOLOGIJA ZA PROCJENU ŠTETA, GUBITAKA I POTREBA**

**Jedinstvena metodologija**

**Član 23**

Komisije iz čl. 19 i 21 ovog zakona vrše procjenu šteta, gubitaka i potreba nastalih nakon nepogode u skladu sa jedinstvenom metodologijom za procjenu šteta, gubitaka i potreba od nepogoda (u daljem tekstu: jedinstvena metodologija), kojom se obezbjeđuje primjena istih principa i metoda procjenjivanja kod svih organizovanih procjena šteta, gubitaka i potreba izazvanih nepogodama.

Stručne komisije prilikom procjene šteta, gubitaka i potreba nastalih nakon nepogode pored jedinstvene metodologije, primjenjuju u svom radu i pravila struke i uputstva Opštinske ili Državne komisije.

Jedinstvena metodologija utvrđuje način procjene šteta, gubitaka i potreba nakon nepogode po sektorima, verifikaciju, izvještavanje i dokumentovanje šteta, gubitaka i potreba za oporavkom prouzrokovanih nepogodom.

Jedinstvena metodologija iz stava 3 ovog člana utvrđuje se propisom Vlade.

**V. OBUKA ČLANOVA KOMISIJE**

**Obuka članova komisije**

**Član 24**

Ministarstvo organizuje i sprovodi početnu i redovnu obuku članova komisija iz člana 19 i 21 ovog zakona, u skladu sa programom obuke za procjenu šteta, gubitaka i potreba nastalih nakon nepogode (u daljem tekstu: program obuke).

Troškove obuke iz stava 1 ovog člana snosi subjekt koji je komisiju imenovao.

Ministarstvo izdaje uvjerenje o sprovedenoj obuci iz stava 1 ovog člana i o tome vodi evidenciju.

Program obuke i način sprovođenja obuke iz stava 1 ovog člana, kao i sadržaj i način vođenja evidencije iz stava 3 ovog člana, propisuje Ministarstvo.

**VI. POSLOVI KOMISIJA**

**Poslovi Državne komisije**

**Član 25**

Državna komisija obavlja sljedeće poslove:

1) na predlog rukovodioca organa državne uprave obrazuje državne stručne komisije koje neposredno vrše procjenu štete, gubitaka i potreba na oštećenoj imovini u državnoj svojini i uslugama koje su u javnoj nadležnosti;

2) stara se o primjeni jedinstvene metodologije u radu stručnih državnih i opštinskih komisija i daje im obavezujuća uputstva za rad;

3) prikuplja izvještaje državnih stručnih komisija i izrađuje zbirni izvještaj o procijenjenim štetama, gubicima i potrebama i dostavlja ga Vladi na usvajanje;

4) usvojeni zbirni izvještaj dostavlja Ministarstvu radi verifikacije procjene šteta, gubitaka i potreba iz člana 31 ovog zakona;

5) izrađuje konačni izvještaj o procijenjenim štetama, gubicima i potrebama i dostavlja ga Generalnom sekretarijatu Vlade i

6) obavlja i druge poslove utvrđene ovim zakonom.

**Poslovi Opštinske komisije**

**Član 26**

Opštinska komisija obavlja sljedeće poslove:

1) neposredno vrši procjenu štete,gubitaka i potreba na oštećenim stvarima u svim oblicima svojine na teritoriji opštine;

2) određuje opštinskim stručnim komisijama teritoriju na kojoj će vršiti procjenu šteta, gubitaka i potreba i određuje rok za obavljanje procjene, stara se o usaglašenoj primjeni jedinstvene metodologije, daje im uputstva za rad i pruža stručnu pomoć u radu, objedinjava i kontroliše njihov rad;

3) koordinira i daje smjernice za rad opštinskih stručnih komisija i preduzetnih komisija;

4) vrši stalnu komunikaciju i koordinaciju sa Državnom komisijom i Ministarstvom i dostavlja im potrebne podatke i izvještaje;

5) izrađuje zbirni izvještaj o procijenjenim štetama, gubicima i potrebama na teritoriji opštine i podnosi ga predsjedniku opštine, odnosno gradonačelniku Glavnog grada ili Prijestonice, na usvajanje;

6) usvojeni izvještaj dostavlja Ministarstvu radi verifikacije procjene šteta, gubitaka i potreba iz člana 31 ovog zakona;

7) izvještaj o verifikaciji šteta, gubitaka i potreba dostavlja Državnoj komisiji i

8) obavlja i druge poslove utvrđene ovim zakonom.

**Poslovi preduzetne komisije**

**Član 27**

Preduzetna komisija obavlja sljedeće poslove:

1. neposredno vrši procjenu štete, gubitaka i potreba na oštećenim stvarima u svojini privrednog subjekta;
2. izrađuje izvještaj o procijenjenim štetama, gubicima i potrebama u privrednom subjektu i dostavlja ga Ministarstvu radi verifikacije procjene šteta, gubitaka i potreba iz člana 31 ovog zakona,
3. izvještaj o verifikaciji šteta, gubitaka i potreba dostavlja Opštinskoj komisiji i
4. obavlja i druge poslove utvrđene ovim zakonom.

**Koordinacija i usklađivanje aktivnosti komisija**

**Član 28**

Organizaciona jedinica Ministarstva nadležna za zaštitu i spašavanje:

1) preduzima mjere i radnje u cilju pružanja pomoći komisijama i sprovođenja poslova procjene šteta, gubitaka i potreba nakon nepogode;

2) vrši verifikaciju izvještaja o procjeni šteta, gubitaka i potreba koje su pripremile komisije iz čl. 19 i 21 ovog zakona;

3) obavlja i druge poslove utvrđene ovim zakonom.

**VII. POSTUPAK ZA OSTVARIVANJE PRAVA NA POMOĆ GRAĐANIMA**

**Uslovi za ostvarivanje prava na pomoć građana**

**Član 29**

Uslovi za dobijanje pomoći građana su da:

1) je nastala šteta i gubitak neposredna posljedica nepogode;

2) su šteta i gubitak prijavljeni u skladu sa članom 30 ovog zakona;

3) je štetu i gubitak pretrpjelo lice iz čl. 1 i 6 ovog zakona;

4) je oštećena ili uništena stvar koja služi i neophodna je za zadovoljenje osnovnih životnih potreba, te je kao takva bila u svakodnevnoj ili redovnoj upotrebi;

5) je stvar čuvana sa pažnjom i na propisan način, kao i da su preduzete sve radnje radi smanjenja rizika od posljedica nepogode;

6) su ispunjeni drugi uslovi u skladu sa ovim zakonom.

Navedeni uslovi moraju biti kumulativno ispunjeni.

**Prijava štete, gubitaka i potreba**

**Član 30**

Opština bez odlaganja, a najkasnije u roku od 15 dana od dana prestanka nepogode, poziva građane da prijave nastalu štetu i gubitke.

Rok za prijavu štete i gubitaka od strane građana ne može biti kraći od 15 ni duži od 60 dana od dana objavljivanja poziva iz stava 1 ovog člana.

Izuzetno, u slučaju spriječenosti, šteta i gubitak se može prijaviti u roku od 15 dana od dana prestanka spriječenosti, a najkasnije u roku od šest mjeseci od dana objavljivanja poziva.

Postupak za dodjelu pomoći pokreće se prijavom štete i gubitka.

Postupak kojim se utvrđuje pravo na pomoć se vodi u skladu sa odredbama zakona kojim se uređuje upravni postupak, ukoliko ovim zakonom nije drugčije određeno.

Sadržinu i oblik obrazaca za prijavu štete, gubitaka i potreba utvrđuje Ministarstvo.

**Verifikacija procjene šteta, gubitaka i potreba**

**Član 31**

Organizaciona jedinica Ministarstva nadležna za zaštitu i spašavanje vrši verifikaciju procjene štete, gubitaka i potreba.

Verifikacija procjene štete, gubitaka i potreba je stručni postupak koji podrazumijeva potvrđivanje ispravnosti i tačnosti procijenjene štete, gubitaka i potreba koju su izvršile komisije iz čl. 19 i 21 ovog zakona.

Rukovodilac organizacione jedinice Ministarstva nadležne za zaštitu i spašavanje organizuje postupak verifikacije procjene šteta, gubitaka i potreba.

Ako su u postupku verifikacije procjene šteta, gubitaka i potreba utvrđene nepravilnosti, organizaciona jedinica Ministarstva nadležna za zaštitu i spašavanje će o tome obavijestiti komisije iz čl. 19 i 21 ovog zakona, sa obavezujućim uputstvom kako da se nepravilnosti otklone.

Ako se nepravilnosti iz stava 4 ovog člana ne otklone, organizaciona jedinica Ministarstva nadležna za zaštitu i spašavanje će preuzeti organizaciju procjene štete, gubitaka i potreba o trošku organa koji je obrazovao komisiju.

**Izjašnjenje stranke**

**Član 32**

Po prijavi štete, gubitka i potreba, izvršenom utvrđivanju, procjeni i verifikaciji štete, gubitaka i potreba nadležni opštinski organ uprave nastavlja postupak za utvrđivanje prava na pomoć, pozivom stranci da se izjasni o verifikovanom zapisniku o procjeni štete, gubitaka i potreba i drugim relevantnim okolnostima i činjenicama od značaja za utvrđivanje prava na pomoć.

Ukoliko se stranka koja je uredno pozvana ne odazove pozivu, a ne opravda svoj izostanak, smatraće se da je saglasna sa verifikovanim zapisnikom o procjeni štete, gubitaka i potreba.

**Prvostepeno rješenje o pravu na pomoć**

**Član 33**

O svakoj prijavi štete, gubitaka i potreba se mora sprovesti postupak.

Prvostepeno rješenje o pravu na pomoć, po sprovedenom postupku, primjenom kriterijuma i mjerila iz programa pomoći, donosi nadležni opštinski organ uprave, kao preneseni (povjereni) posao, i dostavlja ga podnosiocu zahtjeva.

Opštinski organ uprave dostavlja rješenje i organizacionoj jedinici Ministarstva nadležnoj za zaštitu i spašavanje, kao i organu nadležnom za pravnu zaštitu imovinskih prava i interesa Crne Gore, elektronskim putem, sa svim spisima predmeta.

U postupanju sa elektronskim dokumentima iz stava 3 ovog člana primjenjuje se propis kojim je uređeno elektronsko kancelarijsko poslovanje organa državne uprave.

**Žalba na prvostepeno rješenje o pravu na pomoć**

**Član 34**

Protiv prvostepenog rješenja može se izjaviti žalba Državnoj komisiji.

Protiv izvršnog rješenja može se pokrenuti upravni spor.

Protiv presude Upravnog suda može se podnijeti zahtjev za preispitivanje sudske odluke Vrhovnom sudu.

**Sprovođenje svih upravnih radnji na jednom mjestu**

**Član 35**

Opština će radi lakšeg ostvarivanja prava građana na pomoć predvidjeti jedan opštinski organ uprave kojem će građani podnositi sve prijave, zahtjeve i druge podneske ili tražiti informacije koje se tiču ostvarivanja prava i pravnih interesa propisanih ovim zakonom.

Propisivanje opštinskog organa uprave kojem se građani mogu obraćati radi ostvarivanja pomoći nakon nepogode ne utiče na stvarnu i mjesnu nadležnost organa propisanih ovim zakonom, niti na pravo stranke da se neposredno obraća nadležnom organu.

Prijavu, zahtjev i drugi podnesak primljen na mjestu iz stava 1 ovog člana, organ koji ga je primio, po službenoj dužnosti, bez odlaganja dostavlja organima nadležnim za odlučivanje, odnosno postupanje po prijavi, zahtjevu ili drugom podnesku.

Rok za odlučivanje, odnosno postupanje po prijavi, zahtjevu ili drugom podnesku podnijetom organu iz stava 1 ovog člana, računa se od dana podnošenja prijave, zahtjeva ili drugog podneska.

**Zaštita imovinskih prava i interesa Crne Gore**

**Član 36**

Organ nadležan za pravnu zaštitu imovinskih prava i interesa Crne Gore je ovlašćen da izjavi žalbu, odnosno pokrene upravni spor protiv rješenja kojim je povrijeđen propis u korist stranke, a na štetu javnog interesa.

**Obavještavanje javnosti o pomoći**

**Član 37**

Opština je obavezna da sve informacije koje se tiču pomoći objavi na posebnoj internet stranici opštine.

Opština je dužna da na oglasnoj tabli i internet stranici učini dostupnim javnosti prvostepeno i drugostepeno rješenje nakon dostavljanja stranci.

Vlada je dužna da obezbijedi dostupnost svih informacija o prilivima donatorskih sredstava, donatorima, izvršenim isplatama i primaocima pomoći u novcu, odnosno robama i uslugama, putem internet stranice Vlade.

Pri objavljivanju podataka posebna pažnja poklanja se zaštiti podataka o ličnosti, tako da ne bude objavljen ni jedan podatak o ličnosti koji nije neophodan da bi se javnost obavijestila o pomoći.

**Izvještavanje**

**Član 38**

Vlada se svaka tri mjeseca izvještava o toku postupka dodjele pomoći, broju korisnika i procjenama štete, gubitaka i potreba, i podnosi joj se konačni izvještaj nakon okončanja postupka dodjele pomoći.

Izvještaji iz stava 1 ovog člana se objavljuju na internet stranici Vlade.

**Evidencija**

**Član 39**

O svim zapisnicima, podnescima i predmetima za dodjelu pomoći opština vodi posebnu evidenciju u skladu sa propisima kojima se uređuje kancelarijsko poslovanje.

Sadržinu i način vođenja posebne evidencije propisuje organ državne uprave nadležan za poslove lokalne samouprave.

**Čuvanje predmeta**

**Član 40**

Predmeti o dodjeli pomoći čuvaju se trajno u skladu sa propisima kojima se uređuje oblast kancelarijskog i arhivskog poslovanja.

**VIII. OSTVARIVANJE PRAVA NA POMOĆ PRIVREDNIM SUBJEKTIMA**

**Odlučivanje o pravu na pomoć privrednom subjektu**

**Član 41**

Vlada može odlučiti o pomoći privrednim subjektima koji su pretrpjeli štetu i gubitak usljed nepogode pod uslovima utvrđenim ovim zakonom.

**Uslovi za ostvarivanje prava na pomoć privrednom subjektu**

**Član 42**

Uslovi za dodjelu pomoći privrednom subjektu su, da:

1) je nastala šteta i gubitak koja podrazumijeva fizičko oštećenje ili uništenje nepokretnih ili pokretnih stvari u svojini privrednog subjekta;

2) je nastala šteta i gubitak posljedica nepogode;

3) su šteta i gubitak prijavljeni u skladu sa odredbama ovog zakona;

4) je privredni subjekt preduzeo sve neophodne i propisane radnje u cilju smanjenja rizika od posljedica nepogode;

5) je nastala šteta i gubitak takve vrste i obima da ugrožava dalji opstanak privrednog subjekta;

6) je šteta i gubitak nastala od rizika koji ne osiguravaju subjekti koji se bave osiguranjem imovine;

7) su ispunjeni drugi uslovi propisani ovim zakonom.

Uslovi iz stava 1 ovog člana moraju biti kumulativno ispunjeni.

**Shodna primjena**

**Član 43**

Na utvrđivanje prava na pomoć privrednim subjektima shodno se primjenjuju odredbe ovog zakona kojima se uređuje pomoć građanima.

**Pomoć iz budžeta opštine**

**Član 44**

Ako se pomoć građanima i privrednim subjektima dodjeljuje iz budžeta opštine na postupak za ostvarivanje prava na pomoć primenjuju se odredbe ovog zakona.

**IX. FINANSIRANJE**

**Izvori finansiranja**

**Član 45**

Sredstva za pomoć i obnovu nakon nepogode obezbjeđuju se iz:

1. budžeta Crne Gore;
2. budžeta opština;

3) donacija;

4) priloga i poklona;

5) primanja od zaduživanja;

6) primanja od prodaje finansijske imovine;

7) sredstava javnih preduzeća i drugih oblika organizovanja čiji je osnivač Crna Gora i

8) drugih izvora u skladu sa zakonom.

**Oslobađanje od plaćanja takse i provizije**

**Član 46**

Na podneske, radnje i izdavanje dokumentacije potrebne za ostvarivanje prava na pomoć u skladu sa ovim zakonom, ne plaćaju se administrativne takse i druge naknade za usluge i radnje organa državne i opštinske uprave.

Na donacije u novcu budžetu Crne Gore, odnosno opštine, ne plaćaju se provizije, niti druge vrste naknada finansijskim institucijama za finansijske transakcije i druge usluge koje su neophodne za realizaciju donacije.

Pomoć građanima ne može biti predmet izvršenja ili obezbjeđenja sredstava iz drugih postupaka.

**X. PRELAZNE I ZAVRŠNE ODREDBE**

**Član 47**

Akti o imenovanju članova komisija iz člana 19 ovog zakona donijeće se u roku od tri mjeseca od dana stupanja na snagu ovog zakona.

**Član 48**

Program obuka iz člana 24 ovog zakona izradiće se u roku od dvanaest mjeseci od dana stupanja na snagu ovog zakona.

**Prestanak primjene propisa**

**Član 49**

Primjena Uputstva o jedinstvenoj metodologiji za procjenu šteta od elementarnih nepogoda („Službeni list SFRJ”, broj 27/87) prestaje donošenjem akta iz člana 23 stav 4 ovog zakona.

**Podzakonski akti**

**Član 50**

Podzakonski akti za sprovođenje ovog zakona donijeće se u roku od devet mjeseci od dana stupanja na snagu ovog zakona.

**Stupanje na snagu zakona**

**Član 51**

Ovaj zakon stupa na snagu osmog dana od dana objavljivanja u „Službenom listu CrneGore”.